gl gl gl gl gl gl gl es es gl gl gl gl es es es es es gl gl it eo gl gl ca gl gl gl gl gl es es gl gl gl gl es es es es es gl gl it eo gl gl gl gl gl gl es es gl gl gl gl es es es es es gl gl it eo gl gl gl gl es gl gl en es gl gl gl gl gl en gl gl gl gl es gl gl gl ca en es gl gl gl gl es gl gl gl gl en sv gl es gl gl en gl gl gl gl it gl gl gl gl it gl lt lt gl gl gl gl it gl lt gl gl gl gl gl gl gl it gl gl gl gl gl
Xaneiro 2021 | A poesía necesaria
ir á navegación Saltar ao contido
Colección Chan da Pólvora & Papelesmínimos
Colección Rabo de Egua
Colección Cova da Lontra
Colección Chan da Pólvora & Papelesmínimos
Colección Areal de Melide
Colección Chan da Pólvora
Colección Malaca de Fóra
Colección Rabo de Egua
Colección Cova da Lontra
Colección Chan da Pólvora & Papelesmínimos
Colección Areal de Melide
Inicio / 2021 / Xaneiro
‘A desvértebra’, o cumio do territorio complexo de Ana Romaní, en palabras de Román Arén
A poesía de Ana Romaní foise facendo máis densa, “creando un territorio máis complexo, con forte carga de ironía e irreverencia ata chegar ao cumio en A desvértebra”, un dos últimos libros que publicou Chan da Pólvora Editora. As palabras son de Román Arén en La Voz de Galicia. Trátase, sinala o crítico, dunha poesía contra o “código correcto” que apalpa “por se houber un claro”.
Para ler a crítica: https://www.lavozdegalicia.es/noticia/barbanza/2021/01/30/densidade-poeticapoesia/0003_202101B30E3992.htm
‘O gran poema’ de Constantino Bértolo seduce nas lecturas da semana
O gran poema, o asombroso libro que escribiu Constantino Bértolo sobre a súa memoria como Tino de Féliz en Navia de Suarna, impulsouse nas últimas semanas entre os títulos de referencia da poesía galega recente. Tampouco é para menos: a nova entrega que ofrece Chan da Pólvora Editora entre as súas novidades posúe a vontade de construír canto comunal, algo que enchoupa o longo poema de Bértolo de ecos e visións de futuro. En La Voz de Galicia, Xesús Fraga ofrece unha intensa entrevista na que o autor explica a xénese e o verdadeiro alcance do volume. Pódese ler no enlace: https://www.lavozdegalicia.es/noticia/cultura/2021/01/12/span-langglconstantino-bertolo-falar-voz-alta-nunha-lingua-necesitase-ter-detras-pobo-horizontespan/00031610469241295988576.htm
Tamén El Correo Gallego recolle a publicación de O gran poema xunto á de Ferrovías, de John Berger e Anne Michaels, baixo o titular: “Chan da Pólvora estrea ano coa publicación de O gran poema e Ferrovías”. O texto pódese ler en: https://www.elcorreogallego.es/tendencias/chan-da-polvora-estrea-ano-coa-publicacion-de-o-gran-poema-e-ferrovias-HY6122898
En El Progreso, aparecerenon recentemente dúas entradas. Santiago Jaureguizar ocúpase do volume de Bértolo na súa crónica Un anxo morto no ceo da boca. Acceso ao artigo
Pola súa banda, Nieves Neira Roca adéntrase na xénese de O gran poema e nos vínculos emocionais do seu autor nun artigo publicado nas páxinas do xornal lucense dedicadas a Navia de Suarna. Acceso ao artigo
Na sección de Galicia de eldiario.es, o xornalista Daniel Salgado entrevista con vagar a Constantino Bértolo baixo un titular que lembra como o editor acaba de publicar aos 74 o seu primeiro poemario e que, ademais, o fai en galego, despois de realizar toda a súa traxectoria editorial, poética e crítica dentro do ámbito en castelán. A entrevista, na que Bértole desvela algunhas das raíces do seu poemario, pode lerse ao completo no enlace: https://www.eldiario.es/galicia/politica/editor-regresa-ao-pais-natal-constantino-bertolo-publica-seu-primeiro-libro-poemas-aos-74-anos-e-faino-galego_1_7179112.html
A memoria en fotografías de Roberto Varela convértense nun acontecemento periodístico
O tempo que vivimos, o libro de Roberto Varela coeditado por Chan da Pólvora na colección de proxectos externos Onsa, converteuse nun acontecemento periodistico e ao longo da última semana todos os medios escritos se fixeron eco da publicación en coidadas e amplas informacións. A máis recente foi a de La Voz de Galicia, un traballo realizado por Héctor J. Porto onde o actual conselleiro de Asuntos Culturais da Embaixada de España en París subliña “Quixen evitar a biografía visual, mostrar os sitios nos que vivín, as cidades que visitei ou as sete marabillas do mundo. Non se trataba diso, senón de alma, de sentir que o meu corazón late aquí, naceu aquí e volveu aquí. É como unha viaxe de anos, anos nos que non parei de moverme, e isto é un retorno”. Este enlace permite ler completa a entrevista: https://www.lavozdegalicia.es/noticia/cultura/2021/01/25/span-langglroberto-varela-volta-a-praia-da-infanciaspan/0003_202101G25P25991.htm
En Diario de Pontevedra, a periodista Belén López titula o seu artigo sobre unha das frases que caracteriza o discurso de Roberto Varela arredor do libro: “Somos memoria e esquecemento”. Acceso ao artigo.
Faro de Vigo, pola súa banda, publicou unha dobre páxina cunha completa entrevista ao ex conselleiro de Cultura no primeiro goberno de Núñez Feijóo, realizada por Salvador Rodríguez. Acceso á entrevista
Ramón Nicolás adéntrase na poesía irresistible de Anton Reixa en ‘Outlet’
“Poesía, si, tamén ensaio, crónica, memoria, diario, con certa articulación performativa”. Así define Ramón Nicolás no seu Caderno da crítica a poderosa e irresistible proposta de Antón Reixa en Outlet, a súa ultima entrega poética. En Outlet, engade, “están presentes xa os mecanismos da ambigüidade e o humor que tan ben manexa o autor vigués. Os textos que o compoñen nacen desde as instancias da humildade e do desencanto do mundo tal e como confesa e, de feito, as súas intervencións recrean ese espírito crítico, de pouso reflexivo e irónico, que cómpre entender como reaccións diante dun estado de perplexidade, do absurdo ou do irracional do noso tempo.
Ramón Nicolás confesa a súa admiración polo traballo do multifacético artista,  desde o labor en Rompente, “colectivo felizmente activo de novo, pasando por todos os libros da súa autoría que poboan algún andel da miña biblioteca como son Historia do rock and roll (1985), Ringo Rango (1992), Viva Galicia beibe (1994, e a súa posterior reedición), Michigan / Acaso Michigan. Crónica de 18 días en coma (2018) ou o recente Melancoholemia. Vida de Mamarracho (2020). Todos eles lidos, todos eles gozados no seu momento. Experiencia similar que supuxo para min a lectura deste Outlet, publicado con excelencia por Chan da Pólvora”.
Para ler a crítica completa:
Outlet, de Antón Reixa
‘Ferrovías’, diálogo de John Berger e Anne Michaels sobre o amor e a perda
O multifacético creador británico John Berger e a escritora canadesa Anne Michaels tecen o diálogo que sostén Ferrovías, o novo título que Chan da Pólvora publica na súa colección de traducións O Río. Ferrovías, verquida ao galego por Martín Veiga, inclúe unha serie de fotografías de Tereza Stehlíková que sirven de recreación visual ao diálogo de Berger e Michaels sobre o ferrocarril, a memoria e o tránsito.
Ferrovías [en inglés titulada Railtracks] é unha das obras máis descoñecidas dentro das linguas hispánicas de John Berguer [Londres, 1926–París, 2017], un autor vinculado especialmente a Galicia e recoñecido mundialmente polo seu compromiso literario e político. Entre os seus títulos máis admirados, figura Porca terra, obra na que retrata un mundo rural tan resistente á historia como imprevisible. En palabras de Manuel Rivas, estes relatos están escritos “cunha mirada fértil e rebelde á vez. Ao igual que nos seus inesquecibles escritos sobre arte, en Porca terra a lectura é un proceso de descubrimento daquilo que se oculta para facelo desaparecer e do que se esconde para sobrevivir”.
Ferrovías, traducido ao galego por Martín Veiga, é unha prolongación dese mundo estraño e ao tempo próximo, onde a escrita esconde a evocación dunha realidade oculta. O libro foi o froito dunha colaboración única entre dous escritores de notábel mérito. Unha profunda meditación sobre os ferrocarrís, o amor e a perda, ao mesmo tempo íntima e comprometida, que se move do industrial ao metafísico, dos cambios tectónicos da globalización aos latexos interiores da memoria e do presente a un pasado que aínda existe en rastros vívidos, esenciais.
O diálogo, sensual e exploratorio acompáñase da evocadora fotografía de Tereza Stehlíková, que traza o seu atmosférico paso en tren polas boscosas paisaxes invernais do sur de Bohemia. Convocando historias poderosas e ocultas, e viaxes profundamente persoais, Ferrovías procura, cunha urxencia rigorosa e reflexiva, dar testemuño da dor das separacións e o consolo dos encontros.
Continúe lendo ‘Ferrovías’, diálogo de John Berger e Anne Michaels sobre o amor e a perda
As escintilacións e a vida a través da cámara fotográfica de Roberto Varela
“Neste libro hai imaxes, recordos, anhelos e morriña… Pero tamén esquecementos”, asegura Roberto Varela no texto co que nos introduce no seu primeiro libro, O tempo que vivimos, que estes días chega ás librarías nunha coedición de Chan da Pólvora para a Colección Onsa. Roberto Varela, ex conselleiro de Cultura da Xunta e diplomático de profesión, selecciona no libro algunhas das fotografías que realizou ao longo da última década e crea con elas unha sorte de poemas visuais, con pequenos textos onde reflexiona sobre as formas na que a vida nos vai transformando.  Nesta aventura editorial, acompáñano Luísa Castro, Antón Reixa e Ion de la Riva.
Continúe lendo As escintilacións e a vida a través da cámara fotográfica de Roberto Varela
laboratorio de indagacións poéticas
Contacto | Termos e condicións de venda | Política de privacidade | Cookies